ครม.เห็นชอบลดภาษีเงินบริจาคกองทุนครู
ครม.เห็นชอบมาตรการลดหย่อนภาษีเงินบริจาคเข้ากองทุนพัฒนาครูไม่เกิน10%ของเงินได้พึงประเมิน
11 ม.ค. 2554

ครม.เห็นชอบมาตรการลดหย่อนภาษีเงินบริจาคเข้ากองทุนพัฒนาครูไม่เกิน10%ของเงินได้พึงประเมิน
นายกรณ์ จาติกวณิช รมว.คลัง กล่าวว่า คณะรัฐมนตรี (ครม.) ได้มีมติเห็นชอบตามข้อเสนอของกระทรวงการคลังเกี่ยวกับมาตรการภาษีสำหรับเงินบริจาคเข้ากองทุนพัฒนาครู คณาจารย์ และบุคลากรทางการศึกษาที่กระทรวงศึกษาธิการจัดตั้งขึ้น เพื่อสนับสนุนและจูงใจให้ภาคเอกชนมีการบริจาคเงินให้แก่กองทุนฯ 
ทั้งนี้ ผู้เสียภาษีเงินได้บุคคลธรรมดาที่มีการบริจาคเงินเข้ากองทุนฯ สามารถนำไปหักเป็นค่าลดหย่อนในการคำนวณภาษีได้ 2 เท่า แต่เมื่อรวมกับรายจ่ายเพื่อสนับสนุนการศึกษา ต้องไม่เกิน 10% ของเงินได้พึงประเมินหลังจาก หักค่าใช้จ่ายและค่าลดหย่อนอื่นๆ แล้ว
กรณีนิติบุคคลมีสิทธินำรายจ่ายดังกล่าวมาหักเป็นค่าใช้จ่ายในการคำนวณภาษีได้ 2 เท่า แต่เมื่อรวมกับรายจ่ายเพื่อสนับสนุนการศึกษาและรายจ่ายในการจัดสร้างและการบำรุงรักษาสนามเด็กเล่น สวนสาธารณะหรือสนามกีฬาของทางราชการหรือเอกชนที่เปิดให้ประชาชนใช้เป็นการทั่วไปโดยไม่เก็บค่าบริการใดๆแล้ว ต้องไม่เกิน 10% ของกำไรสุทธิก่อนหักรายจ่ายเพื่อการกุศลสาธารณะหรือเพื่อการสาธารณประโยชน์และรายจ่ายเพื่อการศึกษาหรือเพื่อการกีฬา
นายกรณ์ กล่าวว่า มาตรการภาษีตั้งกองทุนพัฒนาครู ที่กระทรวงศึกษาธิการจัดตั้งขึ้นจะช่วยส่งเสริมให้มีการพัฒนาครู คณาจารย์ และบุคลากรทางการศึกษา ให้มีคุณภาพและมาตรฐานที่เหมาะสมกับการเป็นวิชาชีพชั้นสูง
นายสาธิต รังคสิริ อธิบดีกรมสรรพากร กล่าวว่า ผู้บริจาคเงินเข้ากองทุนสามารถนำเงินบริจาคมาหักเป็นค่าใช้จ่ายลดหย่อนในการคำนวณภาษีเงินได้สำหรับเงินได้ที่เกิดขึ้นในปี 2554 ที่จะต้องมีการยื่นแบบภายในเดือนมีนาคม 2555 เป็นต้นไป